钦定古今图书集成/方舆汇编/边裔典/第032卷 > 晋
## 钦定古今图书集成/方舆汇编/边裔典/第032卷 > 晋

### 武帝泰始 年扶馀国入贡

按《晋书本纪》，不载。按《东夷传》：“扶馀国在元菟北千
馀里，南接鲜卑，北有弱水，地方二千里，户八万，有城
邑宫室，地宜五谷。其人强勇，会同揖让之仪，有似中
国。其出使乃衣锦罽，以金银饰腰。其法：杀人者死，没
入其家。盗者一责十二，男女淫，妇人妒，皆杀之。若有
军事，杀牛祭天，以其蹄占吉凶。蹄解者为凶，合者为
吉。”死者以生人殉葬，有椁无棺。其居丧，男女皆衣纯
白，妇人著布面衣，去玉珮。出善马及貂。豽、美珠，珠大
如酸枣。其国殷富，自先世以来未尝被破。其王印文
称“濊王之印。”国中有古濊城，本濊貊之城也，武帝时，
频来朝贡。

### 太康六年扶馀为慕容廆所破诏免护东夷校尉

按《晋书武帝本纪》，不载。按《扶馀传》，太康六年，为慕
容廆所袭破，其王依虑自杀，子弟走保沃沮。帝为下
诏曰：“扶馀王世守忠孝，为恶虏所灭，甚愍念之。若其
遗类足以复国者，当为之方计，使得存立。”有司奏护
东夷校尉鲜于婴不救扶馀失于机略。诏免婴，以何
龛代之。

太康七年遣督邮贾沉率兵复扶馀之国。

按《晋书武帝本纪》，不载。按《扶馀传》，“明年，扶馀后王
依罗遣诣龛，求率见人还复旧国，仍请援龛上列。遣
督邮贾沉以兵送之。廆又要之于路，沉与战，大败之。
廆众退，罗得复国。尔后每为廆掠其种人卖于中国。
帝愍之，又发诏以官物赎还，下司冀二州，禁市扶馀
之口。”按《慕容廆载记》，“廆率众东伐扶馀，扶馀王依
虑自”杀，廆夷其国城，驱万馀人而归。东夷校尉何龛
遣督护贾沉将迎，立依虑之子为王。廆遣其将孙丁
率骑邀之，沉力战，斩丁，遂复《扶馀》之国。